Document ID: 32003R1669

Uredba Komisije (ES) št. 1669/2003
z dne 1. septembra 2003
o izvajanju Uredbe Sveta (ES, Euratom) št. 58/97 v zvezi s serijami podatkov, ki jih je treba priskrbeti za strukturno statistiko podjetij, in spremembi Uredbe Komisije (ES) št. 2701/98 o serijah podatkov, predloženih za strukturno statistiko podjetij
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES, Euratom) št. 58/97 z dne 20. decembra 1996 o strukturni statistiki podjetij [1], kakor je bila nazadnje spremenjena z Uredbo Komisije (ES) št. 1668/2003 [2], ter zlasti točk (ii), (v) in (vii) člena 12 Uredbe,
ob upoštevanju naslednjega:
(1) Uredba (ES, Euratom) št. 58/97 je vzpostavila skupni okvir za izdelavo statistike Skupnosti o strukturi, dejavnosti, dosežkih in konkurenčnosti bančnega sektorja in sektorja pokojninskih skladov v Skupnosti.
(2) Uredba Komisije (ES) št. 2701/98 [3], kakor je bila spremenjena z Uredbo (ES) št. 1614/2002 [4], vključuje serije podatkov, ki jih je treba poslati za izvajanje Uredbe (ES, Euratom) št. 58/97. Za spremembe, ki se v Uredbo (ES, Euratom) št. 58/97 vstavijo z Uredbo (ES) št. 2056/2002 Evropskega parlamenta in Sveta [5], je treba določiti serije podatkov, ki jih je treba poslati, in popravke obstoječih podatkov.
(3) Določiti je treba pogostost zbiranja dodatnih statističnih podatkov o izdatkih za varstvo okolja. Določiti je treba prvo leto opazovanja za izračunavanje rezultatov iz člena 3 Uredbe (ES, Euratom) št. 2056/2002. Določiti je treba razčlenitev rezultatov za izdelavo statistike o okoljevarstvenih podatkih za zagotovitev, da države članice priskrbijo primerljive in usklajene statistične podatke.
(4) Določiti je treba način, na katerega se razčlenijo rezultati za izdelavo statistike o kreditnih institucijah in pokojninskih skladih za zagotovitev, da države priskrbijo primerljive in usklajene statistične podatke.
(5) Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Priloga k Uredbi (ES) št. 2701/98 se spremeni v skladu s Prilogo I k tej uredbi.
Člen 2
Razčlenitve rezultatov in prvo leto opazovanja za izračunavanje rezultatov iz členov 4, 8 in 9 Uredbe (ES, Euratom) št. 58/97 za karakteristike iz oddelka 4 Priloge 6 k navedeni uredbi so, kakor so določeni v seriji podatkov v Prilogi II k tej uredbi.
Člen 3
Razčlenitve rezultatov in prvo leto opazovanja za izračunavanje rezultatov iz členov 4, 8 in 9 Uredbe (ES, Euratom) št. 58/97 za karakteristike iz oddelka 4 Priloge 7 k navedeni uredbi so, kakor so določeni v seriji podatkov v Prilogi III k tej uredbi.
Člen 4
Države članice priskrbijo serije iz členov 1 in 2 te uredbe za podatke, ki se nanašajo na leto opazovanja 2001 in poznejša leta, za karakteristike 21 12 0 in 21 14 0 Priloge 2 in karakteristike iz oddelka 4 Priloge 6 k Uredbi (ES, Euratom) št. 58/97.
Države članice priskrbijo serije podatkov iz člena 3 te uredbe za podatke, ki se nanašajo na leto opazovanja 2002 in poznejša leta, za karakteristike v oddelku 4 Priloge 7 k Uredbi (ES, Euratom) št. 58/97.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. septembra 2003

Labels: 4
19